Národný park Slovenský kras

Členovia najstaršieho michalovského KST (NM KST) Turista sa v rozpuku jari vybrali do juhozápadnej časti východného Slovenska do už v názve spomínaného NP neďaleko hranice s Maďarskom.


NP Slovenský kras vyhlásený 13. 2. 2002 na výmere 34 611 ha figuroval predtým skoro 30 rokov (od r. 1973) ako Chránená krajinná oblasť (CHKO). Je to najväčšie krasové územie v strednej Európe, kde okrem množstva rôznych zaujímavostí stojí za zmienku aj viac ako 1000 jaskýň. Cestou do Hačavy, dedinky učupenej v objatí lesov v závere Hájskej doliny, si stihli obzrieť Hájske vodopády trblietajúce sa na Hájskom potoku. V obci je oproti človeku šesťnásobne väčší anjel, unikátna pamiatka na nakrúcanie filmu USA v r. 2001 – Za nepriateľskou líniou – s O. Wilsonom a G. Hackmanom v hlavných úlohách. Odtiaľ sa väčšia časť účastníkov vybrala severným smerom na Jelení vrch (947 m n. m.) s nádherným panoramatickým kruhovým výhľadom, zvyšok smerom na západ na vrch Grečov (891 m n. m.) v severnom cípe Zádielskej planiny. Po spoločnom stretnutí v Hačavskom sedle pokračovali dobre vyobšívaní silnými nárazovými poryvmi vetriska sťaby po koberci utkanom z rozkvitnutých poniklecov, až po lokalitu Bezvody, kde sa ich kroky znovu rozdelili. Prvá skupina kráčala planinou ďalej až na kótu Na Skale s úžasným pohľadom do Zádielskej doliny. Ostatní zbehli síce kratším, no miestami pomerne dosť prudkým zrázom priamo do známej tiesňavy. Táto roklina miestami s hĺbkou viac ako 300 m, dĺžkou cez 2 km a minimálnou šírkou dna okolo 10 m bola vytvorená kaskádovým Blatným potokom vo vápencoch Slovenského krasu. Okrem bezpočtu bizardných útvarov v tomto jedinečnom kaňone púta pozornosť najvyššia skalná veža – Cukrová homoľa vysoká 105 m. Všetci členovia NM KST Turista Michalovce sa znovu stretli na chate Bystrina na samom dne vyerodovaného horstva. Posledný, no najkrajší úsek túry s pohľadmi upretými na okolité bralá a celodenné podujatie sa k spokojnosti všetkých úspešne končí.

Na výletoch treba mať šťastie aj na počasie, my sme ho teraz mali, keďže celý čas svietilo slnko, teplota na začínajúcu jar bola tiež akurát, občasný vetrík ani tak veľmi nevadil, no a dážď prišiel 1 (slovom jednu) minútu po ukončení prechodu.

